Ken jy vir Rona van Blerk, wel hier is meer oor haar en haar eerste enkelsnit! | 93.7FM Radio
Veilig is 'n Afrikaans-akoestiese liedjie met 'n unieke pop-aanslag uit haar eie pen en gaan daaroor dat elke mens graag veilig wil voel, ten spyte van terugslae in die lewe. Die treffer is die perfekte pasmaat vir die nuweling se sterk, strelende stem en is beslis iets waarby gehore van alle ouderdomme sal aanklank vind.
"Persoonlike ondervinding het my geleer dat jy selde so veilig is as wat jy dink. Ons het in vandag se tyd dit juis so broodnodig dat mense weer eerlik en opreg moet wees en ek wou hê dat die liedjie luisteraars se harte moes vasgryp, sonder om te swaar oor te kom. Die lirieke is diepsinnig en is gebore uit my eie lewenservaringe. Dit is bevrydend om te kan sing oor dít wat mens onveilig laat voel, want die gevolg daarvan is geborgendheid, veral wanneer jy besef dat ander ook met hierdie gedagtes kan identifiseer," vertel die sangeres.
"Die diepste behoefte van elke mens is emosionele veiligheid… ook dít is ons nie altyd beskore nie, selfs nie binne 'n liefdesverhouding nie. Gelukkig kan ons uitsien na 'n 'eendag' waarin ons veilig sal wees, sonder om daardeur die hede te wil ontvlug."